Nous, officiaux de la court de Besençon, faisons savoir... que... messires Jehans, sires de La Chaissaigne, chevaliers, a confessé en droit, per devant nostre commandement, et publiement cogneu luy avoir vendu, quitté, baillié, outroié et delivré, pour lui et pour les suens permaignablement, senz jemais rapeler, à noble baron et puissant mons. Jehan de Chalon, signour d’Allay, acceptant et recevant pour luy et pour les siens, les terres et les meys, les rentes, les signories et les choses cy après escriptes et devisées, c’est à savoir toutes les choses que il tient, puet et doit tenir et avoir de part la conquise que il feit de Wuillemin de Flamerens à Biens, à Montantin et à Fours, es viles, es finaiges et es terretoires, es appendises et es apertenances de ces leus: premierement, la moitié dou meis Perron Billart, liquex moitié dou mès contient dix jornax de terre arable, une fal de prel, la vigne à demey mui de vin et la cheneviere à demi bosseal de chenevey et deme chasal senz devis; item, la moitié des mès à Bal et à la Tredie, liquel moitié est estimée senz devis à trois jornax et demi de terre gaignable, le prel à demi cherrée de foin et la cheneviere à demi bosseal de chenevey et demi chasal; item, la moitié dou mès es enfanz Joffroy, liquel moitié est estimée à quatre jornaux de terre arable, la vigne à un muy et demi, un chasal et la cheneviere à un bosseal de chenevey; item, demi le mès es enfanz Rogier, estimé ladite moitié à quatre jornaux de terre arable, la vigne à demy muy de vin et la cheneviere à demi bosseal de chenevey; item, la moitié dou meys Rodin, estimé à quatre jornaux de terre arable, le prel à demi cherrée de foin et la cheneviere à demi bosseal de chenevey; item, la moitié dou mès Blanchar, estimé ladite moitié à doux jornaux de terre arable et [la] cheneviere à un bosseal de chenevey, et un chasal et la vigne à un quarriz de vin; item, la moitié dou mès à Cassignet, estimé ladite moitié à six jornaux de terre et la vigne à un muy de vin et un chasal; et les terres dessusdites sient à Biens, ou finaige et ou terretoire de cest leu, ensamble les hommes qui tiegnent les terres et les choses dessusdites vendues, par tant con il apartient à la moitié desdiz meys vendus. Item, à Montantin, les doues part dou mès Gaiat, estimées à huit jornaux de terre, et les doues part d’une septure de prel, la cheneviere à un bosseal de chenevey, et les doues parts de un chasal; item, les doues part dou mès Chastaint, estimées à huit jornaux de terre gaignable, et les dues part d’une fal de prey, la cheneviere à un bosseal de chenevey, et les doues part de un chasal; item, les dues pars dou mès à Rosselet, estimés à huit jornaux de terre gaignable, et les dues pars d’une septure de prey, les dues pars de un chasal, la cheneviere à un bosseal de chenevey; item, les doues pars dou mès à fil à Donzel, estimés à huit jornaux de terre gaignable, les dues pars d’une septure de prel, les dues pars de un chasal, la cheneviere à un bosseal de chenevey; ensamble les dues pars des homes de Montantin qui tiegnent les terres dessusdites vendues par tant come il apartient es doues pars desdiz meys venduz, sauz que la persone Girart, fiz à Belete, qui est hons doudit mons. Jehan le Chessaignet de part sa fame, qui tient huit jornaus de ladite terre vendue, les doues pars d’une septure de prey, la cheneviere à un bosseal et les dues pars de un chasal qui fut dou mès Girart Chostaint, liquies huit jornax de terre, les dues pars de la septure de prey, la cheneviere, les dues pars dou chasal sunt adit mons. Jeham de Chalon pour raison de ladite vendue, et la puet laissier oudit Girart ou autruy, ou faire sa volunté. Item, a vendu, quittey, bailliez ou assi et delivrey ledit messire Jehans, sires de La Chessaigne, permaignablement, pour luy et pour les suens, adit mons. de Chalon le siexte de la justice grant et petite de Byens, de Montanti et de Forz et le siexte des corvées des cherrues des viles dessusdites, et le siexte dou plait general que l’on tient à Biens, et le doit l’on paier ou mois de septembre, et generament toutes les choses que lidiz Jehans Chassaignet avoit, pooit ou devoit avoir et tenir, de part Vuillemin de Flamerent dessusdit, es viles de Biens, de Montanti et de Forz dessusdites, es finaiges, terretoires, appendises et appertenances desdites viles, en quelque maniere qu’elles soient nommées ou appelées, senz riens retenir, pour le pris de cenz livres de bone monoie coursable et prenable en la cité et en la dyocese de Besençon, paiés et delivrées adit mons. Jehan Chassaignet doudit mons. Jehan de Chalon, en bons deniers nombrez, ansi come lidiz Jehans Chassaignat l’a confessé en droit et affermé publiement par devant nostredit comandement... En tesmoignaige de laquel chose, nous, officiaux dessusdit, à la requeste doudit Jehan Chassaignat, faite à nous par ledit nostre commandement, et par l’apposicion de son seal pendu en ces lettres, avons fait seeler ces presentes lettres dou seal de ladite court de Besençon, ensamble le seal doudit Jehan Chassaignet. Et je, Jehans dessusdiz, sires de La Chassaigne, ay mis mon seal pendant en ces presentes lettres, ensamble le seal de ladite court de Besençon, en tesmoignaige de verté. Ce fut fait et doné le sambadi après la feste de la Magdeleine, l’an de grace corrant par mil trois cenz et doux.